كلمات قصيدة تعبت من الركض مسلم الوائلي مكتوبة كاملة
القصيدة: تعبت من الركض
أداء: مسلم الوائلي
كلمات: حسن الترابي
~~
حسين يا خويه .. حسين يا خويه
~~~~
تعبت من الركض والخوف يحسين
عثر جدمي ونخيتك تگعد النه
الخيم طاحت علينه وجينه حفاي
وحگك جا بالخيام احترگنه
مثل صدرك بناتك ترسن الگاع
بالف ميت گبل طولك عثرنه
غيور وحته لو مذبوح تنهاب
شكبرها العازه وبمذبوح لذنه
يمتعب اليدگ
لگيتك ما تنشبگ
.. جبيره جروحك حيل
مذبوح النحر
واثر صاعد فوگ اثر
.. حوافر هاي للخيل
ضيم ما عايز وجملك بس اجيتك
ترضه ما ترضاها شتموني بثنيتك
~~~~
عبي التمينه يمك وانته مذبوح
نگعدك گوه بس ما بيك گعده
لجمنه جروحك اعله البلكت اتگوم
هظمناك وگلت مابيه هده
الزلم وصلتنه يمك واحنه نسوان
عليك تلملمن وحده اعله وحده
تگابلنه ونريد انگعدك اردود
عبرنه الماهن وصدرك تبده
گاضي من السحگ
ضمه وبالدم مختنگ
.. رمح بجروحك طاح
من ذاك العصر
اجت خيل اعله الصدر
.. وشفت يمك ذباح
حز رگبتك بيده وتباوع بناتك
شال راسك بيده ونشگت عباتك
~~~
شكثر تيهنه بالطف من اجينه
انعم الله اعله العطر دلانه من هاض
لگيناك وگعدنه اعتاب وياك
الصدر ماهوه والدم بالنحر فاض
ذبيح ومنسلب والحيل مو حيل
بعدها الخيل تطلب صدرك اركاض
ندنيك ونفر وتطشرك الخيل
واحسك من نرد علينه مختاض
تطشر وألم
ارد من بين الزلم
.. ادور الضاع يحسين
ما تلتم صعب
تعب يا ذبح الگلب
.. حرت بوداعه منين
من العصر لليل گلبي وياك حاير
عفيه صدره المارضه يعبرله حافر
~~
بعد ما منها لازم عنك انروح
وادري مقصره بس ما اريد تزعل
شكثر لمينه بس ما تگضي يحسين
ادواره من الشريعه عليك للتل
گلت هلبت الاگي الخنصر الراح
واردنه بمجانه وعنك ارحل
ادور موتي بين جروحك وضاع
گلت بلكي الله اموت وكلشي ينحل
بكثر من جرح
ردت وياك انذبح
.. وضوگ الموت وضماك
يا غبشة صبح
ردت وي راسك رمح
.. يروح براسي وياك
كون مذبوحه ولا اروحن سبيه
ولا يطب للسوگ طاري الهاشميه